Twee vas vir George-vrou se moordFoto: SAPD/Facebook ŉ Wenk uit die gemeenskap het daartoe gelei dat twee mans Saterdagaand in hegtenis geneem is vir die moord op Isabella Kruger (77) wie se liggaam in ŉ bad vol water in haar huis in George gevind is. Maroela Media het vroeër berig Kruger se dogter het op haar ma se liggaam in haar huis in Kraaibosch Country Estate afgekom. Daar was geen ooglopende merke aan haar liggaam nie en dit is nog nie duidelik hoe sy vermoor is nie. Haar Honda Jazz is gesteel, maar is later verlate op die Saasveldpad gevind. Kapt. Malcolm Pojie, woordvoerder van die polisie, het aan Maroela Media gesê die ondersoekspan het inligting ontvang van ŉ verdagte wat in Kruger se Honda Jazz opgemerk is en toe later weer in ŉ ander voertuig gesien is. “Die polisie het hierdie voertuig opgespoor en voorgekeer. Die motor is deursoek en goedere wat vermoedelik uit Kruger se huis gesteel is, onder meer ŉ skootrekenaar, is in die motor gevind,” het hy gesê. “Twee verdagtes, onderskeidelik 28 en 31 jaar oud, is gevolglik in hegtenis geneem. Hulle staan tans op ŉ aanklag van moord tereg.” Pojie het gesê die moontlikheid bestaan dat bykomende aanklagte later bygevoeg kan word. Die verdagtes sal in die week in die plaaslike landdroshof verskyn.